Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วย สถานการณ์ทางการเมืองในช่วงตั้งแต่วันที่ ๑๘
กันยายน พ.ศ. ๒๕๕๒
เป็นต้นไปมีแนวโน้มจะเกิดความวุ่นวายทางการเมืองจากการที่มีกลุ่มบุคคลบางกลุ่มได้ประกาศเจตนารมณ์ชัดเจนในการปลุกระดมมวลชนให้เข้าร่วมประท้วงและปิดล้อมทำเนียบรัฐบาล
และสถานที่ใกล้เคียงเพื่อขัดขวางการปฏิบัติหน้าที่ราชการของนายกรัฐมนตรี
คณะรัฐมนตรี และเจ้าหน้าที่ของรัฐ
รวมทั้งเพื่อกดดันให้นายกรัฐมนตรียุบสภาหรือลาออก
ซึ่งการกระทำดังกล่าวจะส่งผลกระทบโดยตรงต่อการบริหารราชการแผ่นดินและความสงบเรียบร้อยภายในประเทศ
ตลอดจนอาจส่งผลกระทบต่อความเชื่อมั่นของผู้นำต่างประเทศที่จะเดินทางเข้าร่วมการประชุมสุดยอดอาเซียน
ซึ่งไทยจะเป็นเจ้าภาพระหว่างวันที่ ๒๓ ถึงวันที่ ๒๕ ตุลาคม พ.ศ. ๒๕๕๒
และมีแนวโน้มลุกลามเป็นเหตุการณ์ก่อความไม่สงบอันกระทบต่อความมั่นคงภายในราชอาณาจักร

ดังนั้น
เพื่อให้การบริหารจัดการในการรักษาความสงบและความปลอดภัยมีเอกภาพ จึงมีความจำเป็นอย่างยิ่งที่จะต้องกำหนดมาตรการป้องกันและแก้ไขมิให้สถานการณ์ขยายตัวลุกลามเป็นเหตุการณ์ก่อความไม่สงบ
หรือหากเกิดสถานการณ์ขึ้นเจ้าหน้าที่ของรัฐสามารถแก้ไขปัญหาให้ยุติโดยเร็วโดยไม่ส่งผลกระทบต่อความมั่นคงภายในราชอาณาจักร

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการ เกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
มาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๑๕ กันยายน พ.ศ. ๒๕๕๒ ดังต่อไปนี้

๑.  ให้เขตพื้นที่เขตดุสิต
กรุงเทพมหานคร เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักร
และจัดทำแผนการดำเนินการในการบูรณาการ กำกับ ติดตาม
และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออย่างอื่น
เพื่อปฏิบัติภารกิจนี้เป็นการเฉพาะ

ทั้งนี้ ให้มีผลบังคับใช้ระหว่างวันที่ ๑๘
กันยายน พ.ศ. ๒๕๕๒ ถึงวันที่ ๒๒ กันยายน พ.ศ. ๒๕๕๒

ประกาศ
ณ วันที่ ๑๕ กันยายน พ.ศ. ๒๕๕๒
อภิสิทธิ์
 เวชชาชีวะ
นายกรัฐมนตรี

สุกัญญา/ผู้จัดทำ
๒๙
มีนาคม ๒๕๕๓
นฤดล/ตรวจ
๒๖
ตุลาคม ๒๕๕๓

[๑]
ราชกิจจานุเบกษา เล่ม ๑๒๖/ตอนพิเศษ ๑๓๔ ง/หน้า ๑/๑๕ กันยายน ๒๕๕๒